[pic] | KOMISIA EURÓPSKYCH SPOLOČENSTIEV | Brusel, 28.1.2009 KOM(2009) 16 v konečnom znení PRACOVNÝ DOKUMENT KOMISIE Znižovanie administratívneho zaťaženia v Európskej únii Príloha k tretiemu strategickému hodnoteniu programu Lepšia právna regulácia {KOM(2009) 15 v konečnom znení}{KOM(2009) 17 v konečnom znení} PRACOVNÝ DOKUMENT KOMISIE Znižovanie administratívneho zaťaženia v Európskej úniiPríloha k tretiemu strategickému hodnoteniu programu Lepšia právna regulácia 1. Úvod Obmedzenie zbytočného administratívneho zaťaženia je v dnešných ťažkých hospodárskych podmienkach, keď podniky EÚ majú menej zdrojov a potrebujú investovať, aby si zachovali konkurencieschopnosť, dôležitejšie, ako kedykoľvek predtým.[1] V januári 2007 Komisia prijala systematickejší prístup predložením ambiciózneho akčného programu zameraného na zníženie administratívneho zaťaženia v podnikoch v EÚ o 25 % v roku 2012.[2] Akčný program schválila Európska rada v marci 2007,[3] pričom sa konkrétne dohodla, „že administratívne zaťaženie, ktoré vyplýva z právnych predpisov EÚ“ (t. j. vrátane vnútroštátnych opatrení týkajúcich sa vykonávania alebo transpozície týchto právnych predpisov), by sa malo znížiť o 25 %, a vyzvala členské štáty, aby si „stanovili vlastné, podobne ambiciózne vnútroštátne ciele“. Európsky parlament tiež vyjadril silnú podporu cieľom akčného programu[4] a na podporu tejto činnosti dal k dispozícii rozpočtové prostriedky. Cieľom akčného programu je meranie nákladov, ktoré podnikom vznikli uložením spravodajských povinností, a obmedzenie nepotrebných požiadaviek. Malo by to zlepšiť efektívnosť právnych predpisov bez toho, aby bol ohrozený ich účel. Tento pracovný dokument sprevádza tretie strategické hodnotenie programu Lepšia právna regulácia.[5] Podrobne sa v ňom opisuje pokrok dosiahnutý v roku 2008 a výhľad na rok 2009 a po tomto roku. 2. mapovanie a meranie administzratívnych nákladov s pôvodom v EÚ – hlavné výsledky Kľúčovou súčasťou akčného programu je plošné základné meranie administratívnych nákladov, ktoré podnikom vznikli pri plnení zákonných povinností v súvislosti s poskytovaním informácií verejným orgánom alebo tretím stranám (podávanie správ, kontrola, štatistika atď.). Toto meranie zahŕňa povinnosti vyplývajúce z právnych predpisov EÚ a z vnútroštátnych opatrení prijatých na ich vykonávanie alebo transpozíciu. Použitá metodika je založená na „štandardnom modeli nákladov“ EÚ (ďalej len „ŠMN“[6]) inšpirovanom rôznymi variantmi, ktoré sa v súčasnosti používajú v 20 členských štátoch.[7] Rozsah pôsobnosti a hĺbka programu sú nebývalé.[8] Základné meranie EÚ poskytne odhad úrovne administratívnych nákladov a zaťaženia, ktoré vyplývajú zo 42 právnych aktov[9] v 13 prioritných oblastiach v Únii, ktorá zahŕňa 27 členských štátov. 2.1. Prehľad výsledkov mapovania Preverovanie 42 aktov EÚ v rámci pôsobnosti programu celkovo viedlo k identifikácii 356 ustanovení týkajúcich sa spravodajských povinností na úrovni EÚ.[10] Konzultanti, ktorí boli najatí, aby uskutočnili základné meranie EÚ, zistili, že vykonávanie alebo transpozícia týchto povinností na úrovni EÚ viedli vo všetkých 27 členských štátoch k prijatiu viac ako 9500 vnútroštátnych povinností. Ich prieskum ukázal, že viac ako 700 ich išlo nad rámec toho, čo požadoval právny predpis EÚ.[11] 2.2. Prehľad výsledkov merania Výsledky merania sú založené na dostupnej štatistike (najmä na počte podnikov, ktorých sa spravodajská povinnosť týka), približne 3000 individuálnych rozhovoroch s podnikmi, viac ako 50 tvorivých dielňach s miestnymi podnikateľskými združeniami a vnútroštátnymi ministerstvami a práci na úprave údajov zo strany stoviek odborníkov pre jednotlivé odvetvia.[12] Základné meranie EÚ tvoria údaje získané z terénneho výskumu, získavaním údajov z vnútroštátnych základných meraní a extrapoláciou. Zber originálnych údajov sa uskutočnil súčasne v 6 rozličných členských štátoch pre každú prioritnú oblasť s cieľom zistiť, koľko času a peňazí podniky minú, aby si splnili spravodajské povinnosti. Pre 5 ďalších členských približne 40 % údajov mohlo byť v priemere získaných z ich vnútroštátnych základných meraní.[13] Výsledky krajín, v ktorých sa uskutočnilo „meranie na úrovni EÚ“, a krajín, ktoré uskutočnili „vnútroštátne základné meranie“, poskytujú zlepšený základ na analýzu administratívnych nákladov. Údaje pre zostávajúcich 16 členských štátov sú výsledkom extrapolácie založenej na modeloch vyvinutých osobitne pre každú prioritnú oblasť. Cieľom prístupu založeného na ŠMN nie je poskytnúť štatisticky platné výsledky, ale skôr odhady založené na stanoviskách odborníkov, ktoré pomôžu pochopiť povahu problému a zhodnotiť pokrok dosiahnutý v znižovaní zaťaženia v relatívnom vyjadrení. Iný spôsob by nebol efektívny z hľadiska nákladov (ak uvážime úrovne podrobnosti a počet zohľadnených parametrov). Fáza merania sa dokončieva. Prvé výsledky ukazujú, že v celkovom vyjadrení 42 aktov EÚ ukladá administratívne náklady vo výške približne od 115 miliárd EUR do 130 miliárd EUR. Spomedzi 13 prioritných oblastí, na ktoré sa program vzťahuje, sa zdá, že najväčšie možnosti na zníženie administratívneho zaťaženia sú v daňovej a colnej oblasti a v oblasti práva obchodných spoločností, keďže tieto predstavujú približne 60 % a 20 % celkových administratívnych nákladov. Za nimi nasledujú bezpečnosť potravín, pracovné prostredie, poľnohospodárstvo a poľnohospodárske dotácie a doprava, z ktorých každé predstavuje administratívne náklady od 5,7 miliardy EUR do 3 miliárd EUR.[14] 2.3. Predbežná analýza údajov Kľúčové body, ktoré vyplývajú z analýzy výsledkov mapovania, sú okrem iných tieto: - podiel predpisov EÚ, ktorými sa transponujú medzinárodné povinnosti, je významne vyšší v konkrétnych oblastiach práva obchodných spoločností a pracovného prostredia;[15] načasovanie plánov na zníženie zaťaženia v týchto odvetviach preto bude musieť byť prispôsobené vždy, keď dohoda s medzinárodnými partnermi je podmienkou pre zmeny na úrovni EÚ; - veľmi významný podiel administratívneho zaťaženia sa zdá byť výsledkom neefektívnych administratívnych postupov v oblasti verejnej i súkromnej sféry (od 30 % do 40%). Pokiaľ ide o analýzu výsledkov merania, predbežné zistenia naznačujú, že: - úroveň možného zníženia administratívneho zaťaženia nie je nevyhnutne priamo závislá od úrovne administratívnych nákladov: vo viacerých oblastiach by spoločnosti vykonávali niektoré z činností na základe spravodajských povinností dokonca aj v prípade neexistencie právnej povinnosti;[16] - vo väčšine prioritných oblastí je „spolupráca s auditmi a kontrolami zo strany verejných orgánov“ najdrahšou činnosťou pre podniky; takáto spolupráca si často vyžaduje vysokokvalifikovaný personál na relatívne dlhý čas; kým audit a kontroly sú potrebné na dosiahnutie verejných cieľov, administratívne zaťaženie by bolo možné veľmi významne znížiť najmä zlepšením hodnotenia rizika, na ktorom sú činnosti na presadzovanie právnych predpisov založené; - nespokojnosť, ktorú právne predpisy EÚ vyvolávajú, sa v jednotlivých členských štátoch líši, ale rovnako je rozdiel aj pokiaľ ide o jednotlivé právne požiadavky. 3. Príprava príspevkov jednotlivých odvetví k zníženiu administratívneho zaťaženia Ďalším krokom bude identifikovať ďalšie zníženie[17] pre každý zo 42 aktov EÚ. Konečné výsledky vykonania základného merania na úrovni EÚ veľmi pomôžu pri stanovení priorít zníženia a príprave návrhov na zníženie. Z hodnotenia administratívneho zaťaženia priamo nevyplýva, čo je potrebné a čo nie je potrebné, ale z podrobného základného merania je zrejmé, čo je najnákladnejšie a/alebo čo vyvoláva najväčšiu nespokojnosť zo strany podnikov.[18] Ukazuje to aj, kto ukladá administratívne zaťaženie a kto ho preto môže aj odľahčiť. Na rozdiel od programov na zníženie administratívneho zaťaženia stanovených v reakcii na všeobecné sťažnosti toto umožní rýchlo určiť, kde by sa mohla práca na znižovaní zaťaženia začať, aby sa dosiahla najväčšia úľava. Skutočnosť, že sú k dispozícii údaje na základe takého veľkého počtu spravodajských povinností a krajín, poskytuje zároveň bohatý základ na porovnávaciu analýzu. Veľké rozdiely v zaťažení vyplývajúce z rovnakého typu povinnosti vo všetkých odvetviach s podobnými charakteristikami by mohli byť výsledkom rozdielov v technických možnostiach.[19] Podobne aj, ak sa podnikom podarí splniť spravodajskú povinnosť rýchlejšie v jednej krajine, mohlo by to byť preto, že sú efektívnejšie alebo preto, že vykonávanie právneho predpisu EÚ je v tejto krajine lepšie pripravené. Mapovanie vnútroštátnych opatrení je v tomto prípade prvým, ale rozhodujúcim ukazovateľom. Identifikácia opatrení na zníženie administratívneho zaťaženia v dvoch najväčších prioritných oblastiach sa dokončila alebo je v dostatočne pokročilom štádiu, aby bolo možné identifikovať hodnoty zníženia pre jednotlivé odvetvia: a to približne 18 miliárd EUR pre daňovú oblasť[20] a 8 miliárd EUR pre oblasť práva obchodných spoločností. Hodnoty pre ostatné prioritné oblasti budú nasledovať, spolu s podrobnými plánmi odvetví[21] s uvedením opatrení na zníženie zaťaženia, ktoré už boli prijaté, o ktorých sa ešte nerozhodlo a ktoré sa pripravujú. Vynaloží sa všetko potrebné úsilie, aby tieto návrhy boli predložené pred koncom mandátu tejto Komisie. 4. Výsledky pri znižovaní administratívneho zaťaženia V súlade s akčným programom Komisia nečakala na výsledky merania, aby predložila prvé konkrétne návrhy na odľahčenie podnikov od nepotrebného administratívneho zaťaženia. Niektoré z týchto návrhov boli zahrnuté v balíku „zrýchlených opatrení“, kým iné už boli predložené samostatne. Komisia vyzýva Radu a Parlament, aby čo najrýchlejšie prijali všetky návrhy, o ktorých sa ešte nerozhodlo.[22] 4.1. Zrýchlené opatrenia na zníženie administratívneho zaťaženia Zrýchlené opatrenia sú vymedzené ako okamžité opatrenia, ktoré pravdepodobne zabezpečia značné prínosy alebo znížia nespokojnosť prostredníctvom technických zmien existujúcich pravidiel. V rokoch 2007 a 2008 bolo predložených celkovo 21 zrýchlených opatrení[23] s odhadovanými úsporami pre podniky EÚ vo výške viac ako 2,3 miliardy EUR. Vzhľadom na charakter požadovaných zmien by malo byť možné prijať tieto opatrenia pomerne rýchlo. To obyčajne platí pre vykonávacie opatrenia: v roku 2007 a 2008 rámci postupu komitológie trvalo prijatie 6 zo 7 zrýchlených opatrení, ktoré patrili do tejto kategórie, priemerne 5 mesiacov. Na rozdiel od toho boli zo šiestich legislatívnych návrhov predložených v marci 2007 doteraz prijaté iba štyri a len jeden zo siedmich z balíka na rok 2008. Zrýchlené opatrenie týkajúce sa označovania batérií (smernica 2006/66/ES) predložené v roku 2008 však dokazuje, že politickú dohodu možno v rámci spolurozhodovacieho postupu dosiahnuť do 5 mesiacov (s výnimkou parlamentných prázdnin). 4.2. Samostatné opatrenia Popri zrýchlených opatreniach Komisia už predložila návrhy na zmenu a doplnenie 26 zo 42 aktov, na ktoré sa v súčasnosti vzťahuje akčný program. K decembru 2008 šestnásť z týchto návrhov už bolo prijatých. Opatrenia zahŕňajú riadenie colných postupov na úrovni celého Spoločenstva a prostredie bez dokumentov v papierovej forme, ktoré môžu priniesť obchodníkom ročne úsporu približne 2,5 miliardy EUR. V oblasti štatistiky návrhy na zníženie administratívneho zaťaženia týkajúce sa obchodu s tovarom vnútri Spoločenstva (Intrastat) prijaté od roku 2004 alebo také, o ktorých zákonodarcovia ešte nerozhodli, oslobodia približne 370 000 spoločností (najmä MSP) od spravodajskej povinnosti za predpokladu, že všetky členské štáty stanovia prahové hodnoty poskytovania údajov na úrovniach, ktoré umožňujú európske právne predpisy. Toto predstavuje možné zníženie v rámci zisťovanej populácie podnikov vo výške približne 52 % v priebehu šiestich rokov (od roku 2004 do roku 2010) alebo viac ako 100 miliónov EUR úspor za rok do roku 2010 a viac ako 200 miliónov EUR úspor za rok po roku 2010 . Pokrok sa dosiahol aj v oblasti práva obchodných spoločností. Od roku 2005 bolo prijatých niekoľko návrhov a o niekoľkých zákonodarcovia ešte stále nerozhodli. Samotné návrhy týkajúce sa povinností spoločností v súvislosti so zverejňovaním údajov a prekladom majú potenciál ušetriť na administratívnom zaťažení viac ako 600 miliónov EUR.[24] Identifikácia budúcich opatrení na zníženie administratívneho zaťaženia dobre pokročila v dvoch kľúčových prioritných oblastiach. V prípade práva obchodných spoločností Komisia plánuje navrhnúť, aby členské štáty mohli vylúčiť mikropodniky z rozsahu pôsobnosti smerníc EÚ týkajúcich sa účtovníctva. Zásada „najskôr myslieť na malých“ sa uplatňuje vo všetkých týchto smerniciach s cieľom prispôsobiť systém potrebám malých a stredných podnikov.[25] Tieto dve revízie by mali priniesť celkovú úsporu okolo 8 miliárd EUR. Komisia navrhne ambicióznu revíziu smernice týkajúcej sa DPH s cieľom odstrániť prekážky elektronickej fakturácii a modernizovať pravidlá v oblasti fakturovania. Podľa odhadov by odstránenie prekážok spojených s elektronickou fakturáciou DPH mohlo zo strednodobého hľadiska znamenať úsporu až vo výške 18 miliárd EUR, ak by sa všetky faktúry zasielali elektronicky. Tento posledný príklad ukazuje, že elektronická komunikácia je kľúčovým nástrojom na zníženie administratívneho zaťaženia pre podniky za predpokladu, že je dobre prispôsobená potrebám podnikov i orgánov. Komisia preto bude aj naďalej znižovať administratívne zaťaženie podporou využívania informačných a komunikačných technológií v súlade so svojou elektronickou stratégiou na roky 2006 – 2010[26] a svojou stratégiou i-2010[27] pre elektronické štátne správy v Európe. Opatrenia na zníženie administratívneho zaťaženia, predložené alebo predpokladané, predstavujú doteraz úspory presahujúce 30 miliárd EUR.[28] 5. Konzultácie so zainteresovanými stranami Znižovanie zaťaženia Únia nemôže realizovať sama. Právne predpisy Spoločenstva sa v skutočnosti vykonávajú na úrovni členských štátov. Akčný program preto potrebuje externých odborníkov, aby sa plne zohľadnili konkrétne skúsenosti zainteresovaných strán. Zapojenie zainteresovaných strán je hlavne organizované okolo troch pilierov: extenzívne konzultácie založené na rozličných komunikačných kanáloch, organizácia decentralizovaných podujatí a práca skupiny nezávislých zainteresovaných strán na vysokej úrovni pre oblasť administratívneho zaťaženia. 5.1. On-line a off-line konzultácie so zainteresovanými stranami Podniky EÚ majú možnosť vyjadriť svoje názory a predložiť konkrétne návrhy priamo Európskej komisii prostredníctvom on-line konzultácií v 22 úradných jazykoch.[29] V roku 2008 Komisia na svojej špecializovanej internetovej stránke dostala 148 podaní. Viac ako polovica z nich bola od súkromných spoločností vrátane mikropodnikov.[30] V správach a listoch bolo celkovo zaslaných 237 návrhov na zníženie administratívneho zaťaženia. Tieto návrhy off-line pochádzali okrem iného od britských, dánskych, holandských a švédskych verejných orgánov, ako aj od mnohých (odvetvových) obchodných združení na vnútroštátnej úrovni i na úrovni EÚ – najmä od Business Europe a od UEAPME.[31] Celkovo bolo prijatých 27 návrhov a 250 sa stále posudzuje.[32] Významná časť týchto podaní poukazuje na záležitosti, ktoré sa týkajú cezhraničného obchodu, DPH, vnútorného trhu, životného prostredia a bezpečnosti potravín. Komisia dúfa, že dostane viac návrhov, ktoré budú čo najkonkrétnejšie a najoperatívnejšie. 5.2. Úsilie v oblasti komunikácie V roku 2008 Komisia vynaložila osobitné úsilie, aby zvýšila povedomie o význame administratívneho zaťaženia. Urobila tak prostredníctvom viacerých verejných podujatí, ktoré zorganizovala spolu s členskými štátmi, elektronických kampaní a iných elektronických prostriedkov,[33] ako aj usporiadaním veľkej konferencie pod názvom „Znižovanie byrokracie v Európe“ v Bruseli 20. júna 2008, ktorá prilákala stovky obchodných zástupcov a národných expertov.[34] 5.3. Skupina nezávislých zainteresovaných strán na vysokej úrovni pre oblasť administratívneho zaťaženia Skupina nezávislých zainteresovaných strán na vysokej úrovni pre oblasť administratívneho zaťaženia bola vytvorená v roku 2007 v reakcii na návrh Európskeho parlamentu.[35] V súvislosti s akčným programom sú v návrhu najmä odporúčania pre Komisiu týkajúce sa opatrení na zníženie administratívneho zaťaženia. Skupinu vedie Dr. Edmund Stoiber a je zložená zo 14 ďalších odborníkov na vysokej úrovni z rozličného prostredia vrátane podnikateľskej komunity, zastupiteľských orgánov, MVO a vnútroštátnej a regionálnej politiky. V roku 2008 skupina uskutočnila 8 stretnutí.[36] Najskôr sa zaoberala balíkom dohôd o voľnom obchode, ktorý Komisia schválila v marci 2008; poskytla kľúčové stanoviská k rozličným politikám, v ktorých podporila prebiehajúce iniciatívy zamerané na znižovanie zaťaženia a podporila nové iniciatívy. Najmä podporila myšlienky týkajúce sa práva obchodných spoločností a účtovnej závierky, elektronickej fakturácie (právne predpisy týkajúce sa DPH) a verejného obstarávania, ako aj viacero on-line a off-line návrhov od zainteresovaných strán. Skupina okrem toho iniciovala spustenie súťaže EÚ pod názvom „Najlepšia myšlienka zameraná na zníženie byrokracie“.[37] V roku 2009 skupina bude v tomto procese pokračovať vo všetkých zostávajúcich oblastiach a naďalej sa zameria na návrhy, ktoré podali priamo podniky a ostatné zainteresované strany. 6. Rozšírenie rozsahu pôsobnosti akčného programu V oznámení z januára 2007, ktoré stálo pri začiatku akčného programu,[38] sa uvádza, že „pôsobnosť programu sa môže rozšíriť pri identifikácii ďalších spravodajských povinností, ktoré by mali byť znížené“. S cieľom zohľadniť návrhy zainteresovaných strán, lepšie posúdiť rozsah úsilia o zníženie zaťaženia a ďalej zvýšiť prínos pre podniky sa rozsah pôsobnosti akčného programu rozširuje na 30 aktov uvedených v prílohe 9. Komisia už predložila návrhy týkajúce sa niektorých z týchto aktov. Príkladom oblasti, na ktorú sa program rozšíri, sú formality, ktoré musia splniť prepravné spoločnosti prepravujúce tovar po mori v rámci Európskej únie. Komisia navrhne v roku 2009 európsky námorný dopravný priestor bez bariér s cieľom minimalizovať formality týkajúce sa tovaru prepravovaného po mori medzi prístavmi EÚ najmä prostredníctvom využitia nových technológií. 7. Vnútroštátne programy na znižovanie admistratívneho zaťaženia 7.1. Vnútroštátne ciele Výzva Európskej rady v marci 2007 a akčný program významne pomohli zvýšiť intenzitu procesu, keď počet štátov, ktoré si stanovili vnútroštátne ciele v oblasti znižovania administratívneho zaťaženia, vzrástol zo 7 na konci roku 2006 postupne na 14 na konci roku 2007 a až na 21 na konci roku 2008.[39] Veľká väčšina prispôsobila svoje ciele 25 % zníženiu zaťaženia, ktoré bolo stanovené ako cieľ na úrovni EÚ. Viacero členských štátov, ktoré stanovili svoj cieľ v úvodnej fáze, už prijalo významné zmeny, pokiaľ ide o opatrenia na vykonávanie alebo transpozíciu právnych predpisov EÚ vo svojej krajine a pokiaľ ide o výhradne ich vnútroštátne právne predpisy.[40] Všetky členské štáty by mali teraz aktívne pripravovať a prijímať opatrenia na zníženie administratívneho zaťaženia. 7.2. Potreba koordinovaného úsilia na úrovni EÚ a na vnútroštátnej úrovni Z rozličných príkladov vyplýva, že na zabezpečenie menšieho administratívneho zaťaženia v záujme dosiahnutia lepších výsledkov je potrebné koordinované úsilie na úrovni EÚ i na úrovni členských štátov. To zároveň predpokladá, že treba súčasne sledovať pokrok dosiahnutý v oblasti znižovania zaťaženia na úrovni EÚ i na úrovni členských štátov. Od členských štátov sa tiež žiada, aby v rámci svojich vnútroštátnych programov naďalej hľadali, aké zmeny by mohli byť potrebné na úrovni EÚ, ktoré by im umožnili znížiť nepotrebné administratívne zaťaženie. Komisia pripravila aj „štartovací balíček“,[41] ktorý má pomôcť členským štátom merať a znižovať administratívne zaťaženie. Na základe najlepšej praxe sú v tomto balíčku zahrnuté dokumenty pripravené na okamžité použitie (vzory slúžiace ako modely na rozhovory, plánovacie hárky, vzory správ, plány na zjednodušenie atď.), všeobecne použiteľná databáza na ukladanie vnútroštátnych údajov o administratívnom zaťažení a nástroj na výpočet administratívneho zaťaženia. Tieto nástroje informačných technológií sú navrhnuté tak, aby sa dali ľahko prispôsobiť vnútroštátnym špecifikám. Štartovací balíček bude k dispozícii na začiatku roku 2009 spolu s úvodnou technickou podporou. Komisia vyzýva členské štáty, aby ho naplno využili s cieľom ďalšej harmonizácie a porovnateľnosti údajov. 7.3. Spoločné využívanie osvedčených postupov Komisia bude aj naďalej úzko spolupracovať s vnútroštátnymi orgánmi, ktoré sú zodpovedné za vykonávanie a transpozíciu právnych predpisov EÚ vrátane úrovne jednotlivých odvetví, v záujme šírenia osvedčených postupov, ktorými možno rýchlo znížiť administratívne zaťaženie. Komisia už spolupracuje s členskými štátmi s cieľom uľahčiť vykonávanie alebo transpozíciu právnych predpisov ES napríklad prostredníctvom transpozičných skupín, v rámci ktorých členské štáty môžu porovnávať návrhy prístupov a voľby riešení a diskutovať o nich. V roku 2009 sa rovnaká metóda použije v každej prioritnej oblasti na základe podrobných odporúčaní pre zníženie zaťaženia. 8. Ďalšie kroky Komisia: - najmä na základe základného merania na úrovni EÚ určí špecifické zníženie administratívneho zaťaženia, ktoré sa má vykonať v každej z 13 prioritných oblastí, a vynaloží všetko úsilie, aby pred koncom svojho mandátu mohla predložiť všetky návrhy vyplývajúce zo súčasného akčného programu s cieľom znížiť administratívne zaťaženie, ktoré spôsobujú právne predpisy EÚ; - bude systematicky hľadať možnosti ďalšieho zníženia administratívneho zaťaženia vždy, keď právne predpisy ES budú podrobené preskúmaniu platnosti alebo revízii; - bude posilňovať časť svojich usmernení týkajúcich sa hodnotenia vplyvu, ktorá sa týka administratívneho zaťaženia, zavedením nových nástrojov informačných technológií určených na uľahčenie výpočtu takéhoto zaťaženia na začiatku roku 2009; - užšou spoluprácou s vnútroštátnymi orgánmi zodpovednými za transpozíciu právnych predpisov EÚ vystupňuje úsilie v záujme šírenia osvedčených postupov, ktorými je možné rýchlo znížiť administratívne zaťaženie; a - zabezpečí štartovací balíček na meranie a znižovanie administratívneho zaťaženia na úrovni členských štátov na začiatku roku 2009. Parlament a Radu sa vyzývajú, aby: - čo najrýchlejšie prijali návrhy na zníženie administratívneho zaťaženia, o ktorých sa ešte nerozhodlo; - zvážili vplyv svojich zmien a doplnení z hľadiska administratívneho zaťaženia; - zaviedli postupy na zrýchlenie prijímania zjednodušujúcich opatrení, ako sa predpokladá v medziinštitucionálnej dohode o lepšej tvorbe práva z roku 2003. Členské štáty sa vyzývajú, aby: - v prípade potreby predložili svoj vnútroštátny cieľ týkajúci sa znižovania administratívneho zaťaženia pred zasadnutím Európskej rady na jar 2009; - pri znižovaní zaťaženia vyplývajúceho z transpozície a vykonávania právnych predpisov EÚ vzali do úvahy zistenia a odporúčania akčného programu; - určili, ktoré zmeny sú potrebné na úrovni EÚ, ktoré by im umožnili znížiť nepotrebné administratívne zaťaženie; - prijali konkrétne opatrenia na zníženie zaťaženia na svojej úrovni a informovali o tom v rámci svojich výročných národných správ o pokroku dosiahnutom v oblasti lisabonskej stratégie; - naplno využili štartovací balíček pripravený Komisiou na meranie a znižovanie zaťaženia v budúcnosti s cieľom ďalšej harmonizácie a porovnateľnosti údajov; - najneskôr do konca roku 2010 dokončili svoje základné vnútroštátne merania; - stanovili spoločné zásady sledovania pokroku pri dosahovaní zníženia zaťaženia na úrovni EÚ a na úrovni členských štátov. [1] Aj keď v právnych predpisoch sa podnikom ukladajú rozličné typy nákladov, malé a stredné podniky považujú administratívne zaťaženie za „najdôležitejšie jednotlivé obmedzenie podnikania“ (po nedostatku dopytu zo strany trhu). Veľká časť MSP tiež „pociťuje celkové zhoršenie, pokiaľ ide o správne predpisy“. Pozri výsledky prieskumu strediska pre monitorovanie európskych MSP za rok 2007 (v EÚ existuje 23 miliónov MSP, čo predstavuje 99,7 % všetkých podnikov):http://ec.europa.eu/enterprise/enterprise_policy/analysis/observatory_en.htm. [2] KOM(2007) 23. [3] Závery predsedníctva Európskej rady v Bruseli (8. – 9. marec 2007), s. 10:http://www.consilium.europa.eu/ueDocs/cms_Data/docs/pressData/en/ec/93135.pdf. [4] Pozri napríklad uznesenie Európskeho parlamentu T6-0493/2008 „o lepšej tvorbe práva v roku 2006“ na základe článku 9 protokolu o uplatňovaní zásad subsidiarity a proporcionality z 21. októbra 2008. [5] KOM(2009) 15. [6] Pozri prílohu 10 usmernení týkajúcich sa hodnotenia vplyvu:http://ec.europa.eu/governance/impact/docs/key_docs/sec_2005_0791_anx_en.pdf, ako aj prílohu 6. [7] Pozri internetovú stránku siete štandardného modelu nákladov: http://www.administrative-burdens.com/. [8] Najväčšiu predchádzajúcu porovnávajúcu štúdiu vykonala OECD v roku 2006. Merali sa v nej spravodajské povinnosti uložené odvetviu cestnej nákladnej dopravy týkajúce sa „najímania pracovníkov“ a „prevádzky vozidla počas roka“ v 11 krajinách (OECD, Cutting Red Tape – Comparing Administrative Burdens across Countries , 2007). [9] Zoznam uvedený v KOM(2007) 23 obsahuje 41 pôvodných (t. j. právnych) aktov a jedno vykonávacie opatrenie (komitológia), ktoré by mali predstavovať viac ako 80 % administratívneho zaťaženia s pôvodom v EÚ. Pozri prílohu 1. [10] Právne texty EÚ zahrnujú rozličné typy ustanovení, ktoré môžu viesť k spravodajským povinnostiam na vnútroštátnej úrovni: niektoré ukladajú povinnosť podnikom (314); iné otvárajú možnosť členským štátom uložiť povinnosť podnikom (42). [11] Pozri prílohu 2. [12] Každý členský štát určil „jednotné kontaktné miesto“, ktoré koordinuje spätnú väzbu zo strany štátu, pokiaľ ide o akčný program. Táto sieť vládnych odborníkov významne prispela k zlepšeniu hodnotenia vnútroštátnych spravodajských povinností. Táto „skupina národných odborníkov na vysokej úrovni pre oblasť právnej regulácie“, ktorá poskytovala Komisii rady týkajúce sa otázok lepšej právnej regulácie, tiež pomohla najmä s celkovými (metodickými) otázkami. [13] Týmito krajinami sú AT, DE, DK, NL a UK. Najmä v d dôsledku rozdielov v mapovaní spravodajských povinností bolo potrebné vykonať úpravy niektorých údajov. [14] Pozri prílohu 3. Keďže rozličné prioritné oblasti nezahrnujú rovnaký počet a typ aktov EÚ, toto porovnanie by sa malo brať s rezervou. [15] Medzinárodné štandardy finančného výkazníctva, ktoré vytvorila Rada pre medzinárodné účtovné štandardy, sú napríklad integrované do právneho rámca EÚ. [16] Takéto náklady vyplývajúce z prístupu „akoby sa situácia vôbec nezmenila“ predstavujú v oblastiach finančných služieb a práva obchodných spoločností 30 % až 50 % v porovnaní s celkovým priemerom vo výške 18 %. [17] Viacero opatrení na zníženie administratívneho zaťaženia už bolo predložených alebo prijatých (pozri oddiel 4). [18] Počet minút, typ zariadenia a/alebo úroveň využívania externých služieb, ktoré sú potrebné na splnenie určitých typov spravodajských povinností a na vykonanie určitých úloh. [19] Napríklad EÚ zaviedla systémy sledovateľnosti pre rozličné odvetvia v rozličnom čase. Niektoré si vyžadujú papierové podklady, kým iné sú založené na technológiách využívajúcich čiarové kódy, ktoré sú obyčajne menej nákladné. [20] Ďalšie podrobnosti sú uvedené v oddiele 4.2. [21] KOM(2007) 23 a KOM(2008) 35. [22] Európsky parlament a Rada pri viacerých príležitostiach zdôraznili svoj záväzok znížiť nepotrebné administratívne zaťaženie (pozri najmä uznesenie Parlamentu z 21. októbra 2008 o „lepšej tvorbe práva 2006“ (2008/2045(INI)) a závery Rady pre konkurencieschopnosť prijaté 2. decembra 2008). [23] Pozri prílohy 5 a 6. [24] Dodatočné informácie o zjednodušujúcich opatreniach v odvetví poľnohospodárstva a rybného hospodárstva Komisia predloží na jar 2009 vo forme správy o dosiahnutom pokroku a vo forme oznámenia. [25] Najmä zaťaženie, ktoré znášajú MSP, ktoré nie sú zapojené do cezhraničných činností, by malo zostať primerané. [26] http://ec.europa.eu/dgs/informatics/ecomm/index_en.htm. [27] http://ec.europa.eu/information_society/eeurope/i2010/index_en.htm. [28] Komisia v súčasnosti kvantifikuje ďalšie dosiahnuté zníženia. Očakáva sa, že tento proces sa dokončí do konca roku 2009. [29] http://ec.europa.eu/enterprise/admin-burdens-reduction/online_consulation_en.htm. [30] Pozri prílohu 7 a štvrťročné správy na internetovej stránke http://ec.europa.eu/enterprise/admin-burdens-reduction/reports_en.htm. [31] Európska asociácia remesiel, malých a stredných podnikov. [32] Po náležitom preskúmaní sa ukázalo, že v ostatných podaniach sa vyskytovali návrhy, o ktorých sa už uvažovalo, príliš všeobecné na to, aby sa dali spracovať alebo mimo rozsahu pôsobnosti akčného programu. Tieto boli zaslané vnútroštátnym orgánom. [33] http://ec.europa.eu/enterprise/admin-burdens-reduction/news_en.htm. [34] Závery z konferencie možno nájsť na internetovej stránke http://ec.europa.eu/enterprise/admin-burdens-reduction/redtape_conference_en.htm. [35] Pozri uznesenie Európskeho parlamentu A6-0275/2007. Správa o minimalizácii administratívnych nákladov, ktoré spôsobujú právne predpisy z 10. júla 2007. [36] Pozri prílohu 8. http://ec.europa.eu/enterprise/admin-burdens-reduction/highlevelgroup_en.htm [37] http://ec.europa.eu/enterprise/admin-burdens-reduction/competition_en.htm alebo www.best-idea-award.eu. [38] Pozri KOM(2007) 23. [39] Pozri prílohu 10. [40] Pozri prílohu 12. [41] Pozri prílohu 13.